Kyk: Sweminstrukteur red vrou toe see haar meesleur‘n Skermskoot uit die video. ŉ Weldoener het Woensdag flink gedink en ŉ vrou gered wat aan die kus van KwaZulu-Natal deur ŉ seestroom meegesleur is en byna verdrink het. Craig Lambinon, woordvoerder van die Nasionale Seereddingsinstituut (NSRI), sê Daniel van Huyssteen het om 13:00 gesien hoe ŉ vrou in die see by Salmonbaai sukkel om kop bo water te hou. Van Huyssteen, ŉ sweminstrukteur by ŉ plaaslike skool, het blitsig by die strand afgehardloop en een van die NSRI se kenmerkende pienk reddingsboeie gegryp. “Dit het gelyk asof die vrou in die seestroom vasgevang was; hoewel sy strand toe probeer swem het, kon sy nie uit die stroom kom nie,” sê Lambinon. Van Huyssteen het met behulp van die reddingsboei vinnig tot by die vrou geswem en haar na veiligheid gehelp. Sy het ná haar redding geen mediese hulp benodig nie. Beeldmateriaal van die voorval wys hoe Van Huyssteen vreesloos die see aandurf en saam met die vrou uitswem. “Daniel se vinnige optrede het ŉ moontlike tragedie voorkom en is weereens ŉ bewys hoe belangrik waterveiligheid is,” sê Lambinon. Die strand is bekend daarvoor dat seestrome swemmers daar maklik meesleur. Die NSRI het ŉ beroep op strandgangers gedoen om by strande te swem waar lewensredders aan diens is en indien nodig, gebruik te maak van die NSRI se pienk reddingsboeie. “Die pienk reddingsboei het opnuut bewys dat dit ŉ doeltreffende hulpmiddel in reddingspogings is,” sê Lambinon. Altesaam 146 reddingspogings is al met ŉ pienk NSRI-reddingsboei gedoen en tot dusver was elk van dié pogings suksesvol.